กองอสังหาฯระดม1.5แสนล.
ซื้อสินทรัพย์กลุ่มเจริญ5หมื่นล. &#8216;บลจ.กรุงไทย&#8217;ตั้งเป้าโต20%
31 ม.ค. 2556

ซื้อสินทรัพย์กลุ่มเจริญ5หมื่นล. ‘บลจ.กรุงไทย’ตั้งเป้าโต20%
บลจ.กรุงไทยประเมินกองทุนอสังหาริมทรัพย์ระดมทุนปีนี้ 1.5 แสนล้านบาท เฉพาะสินทรัพย์กลุ่ม “เจริญ” กว่า 5 หมื่นล้าน 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า คาดว่าปีนี้กองทุนรวมอสังหาริมทรัพย์ทั้งระบบจะระดมทุนประมาณ 1.5 แสนล้านบาท เนื่องจากเป็นปีสุดท้ายที่สามารถออกกองใหม่ได้ โดยในส่วนของบริษัทมีแผนออกกองทุนใหม่ลงทุนในโรงแรมหลายแห่ง รวมทั้งเพิ่มทุนกองเก่า
นางชวินดา หาญรัตนกูล รองกรรมการผู้จัดการ บลจ.กรุงไทย เปิดเผยว่า กองทุนรวมอสังหาริมทรัพย์ไทยคอมเมอร์เชียลอินเวสเม้นต์ (TCIF) และกองทุนรวมอสังหาริมทรัพย์ไทยรีเทล อินเวสเม้นต์ (TRIF) ซึ่งลงทุนอยู่ในสินทรัพย์ของกลุ่มนายเจริญ สิริวัฒนภักดี เตรียมเพิ่มทุนประมาณ 5 หมื่นล้านบาทเพื่อซื้อสินทรัพย์ของกลุ่มนายเจริญเพิ่ม 
กองทุน TCIF ลงทุนในอาคารเนชั่นทาวเวอร์จะเพิ่มทุน 2.5 หมื่นล้านบาท ผ่านการอนุมัติจากผู้ถือหน่วยลงทุนแล้ว โดยจะลงทุนเพิ่มใน 5 โครงการ ได้แก่ อาคารเอ็มไพร์ทาวเวอร์ อาคารไซเบอร์เวิร์ล อาคารยนตรกิจสุรวงศ์ และเอเชียติ๊ก อาคาร 208 วายเลสโร้ด และโครงการแอทธินี 
สำหรับกองทุน TRIF จะขอมติผู้ถือหน่วยเพิ่มทุน 2.5 หมื่นล้านบาทในเดือน ม.ค.นี้ ปัจจุบันลงทุนอยู่ในอาคารพันธุ์ทิพย์พลาซ่า งามวงศ์วาน มีแผนลงทุนในพันธุ์ทิพย์พลาซ่า เชียงใหม่ บางกะปิ ประตูน้ำ และโครงการเกตเวย์ เอกมัย 
กองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) จะเพิ่มทุนหรือไม่ขึ้นอยู่กับว่าจำนวนศูนย์การค้าที่จะซื้อ หากไม่มากก็อาจกู้ยืมแทน
นอกจากนี้ บริษัทยังมีแผนจัดตั้งกองทุนอินฟราสตรัคเจอร์ฟันด์ลงทุนในโรงไฟฟ้าขนาด 1 หมื่นล้านบาท คาดว่ากลางปีนี้ขายได้
นายสมชัย กล่าวอีกว่า สำหรับแผนงานในปี 2556 บริษัทตั้งเป้าขยายมูลค่าทรัพย์สินสุทธิเพิ่มขึ้น 5.16 แสนล้านบาท หรือเติบโต 20% จากสิ้นปีที่ผ่านมาอยู่ที่ 4.28 แสนล้านบาท 
“ปีที่ผ่านมาสินทรัพย์เราโต 19% โดยมีส่วนแบ่งการตลาดอยู่ที่ 12% เป็นอันดับ 3 ของอุตสาหกรรม ปีนี้ตั้งเป้ารักษาส่วนแบ่งให้อยู่ใน 3 อันดับแรกและรักษาส่วนแบ่งอันดับ 1 ในกองทุนอสังหาริมทรัพย์ และเป็นผู้นำการจัดตั้งกองทุนโครงสร้างพื้นฐาน” นายสมชัย กล่าว
สำหรับกองทุนส่วนบุคคลจะขยายลูกค้าเอกชนและลูกค้าธนาคารเพิ่มขึ้น ส่วนกองทุนสำรองเลี้ยงชีพจะรักษาฐานลูกค้าเดิมและเพิ่มสัดส่วนกองทุนร่วมให้มากขึ้น